CELEX: 62007CN0561
Language: mt
Date: 2007-12-18 00:00:00
Title: Kawża C-561/07: Rikors ippreżentat fit- 18 ta' Diċembru 2007 — Il-Kummissjoni tal-Komunitajiet Ewropej vs Ir-Repubblika Taljana

8.3.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 64/21
            
         Rikors ippreżentat fit-18 ta' Diċembru 2007 — Il-Kummissjoni tal-Komunitajiet Ewropej vs Ir-Repubblika Taljana
   (Kawża C-561/07)
   (2008/C 64/32)
   Lingwa tal-kawża: It-Taljan
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: J. Enegren u L. Pignataro, aġenti)
   
      Konvenuta: Ir-Repubblika Taljana
   Talbiet tal-parti rikorrenti
   
               —
            
            
               tiddikjara li, billi żammet fis-seħħ id-dispożizzjonijiet ta' l-Artikolu 47(5) u (6) tal-Liġi Nru 428 tad-29 ta' Diċembru 1990 fil-każ ta' kriżi korporattiva skond is-subparagrafu (c) tal-ħames paragrafu ta' l-Artikolu 2 tal-Liġi Nru 675 tat-12 ta' Awwissu 1977 b'tali mod li d-drittijiet ta' l-impjegati stabbiliti fl-Artikoli 3 u 4 tad-Direttiva 2001/23/KE mhumiex iggarantiti fil-każ ta' trasferiment ta' impriżi li fih tkun ġiet aċċertata “qagħda ta' kriżi”, ir-Repubblika Taljana naqset milli twettaq l-obbligi li għandha skond l-imsemmija direttiva;
            
         
               —
            
            
               tikkundanna lir-Repubblika Taljana tbati l-ispejjeż.
            
         Motivi u argumenti prinċipali
   Il-Kummissjoni tikkunsidra li d-dispożizzjonijiet tal-Liġi Nru 428/1990 (Artikolu 47(5) u (6)) jiksru d-Direttiva 2001/23/KE (1) dwar l-approssimazzjoni tal-liġijiet ta' l-Istati Membri relatati mas-salvagwardja tad-drittijiet ta' l-impjegati fil-każ ta' trasferiment ta' impriżi, negozji jew partijiet ta' impriżi jew negozji, peress li l-impjegati ta' l-impriża ammessi fl-iskema straordinarja tal-fond ta' garanzija tal-paga ttrasferiti lill-akkwirent jitilfu d-drittijiet stipulati fl-Artikolu 2112 tal-Kodiċi Ċivili, ħlief għal xi garanziji stipulati fil-ftehim tat-trade unions (it-“trattament preferenzjali” stipulat fl-Artikolu 47(5)).
   Dan ifisser li l-impjegati ta' l-impriża ammessa fl-iskema tal-fond ta' garanzija tal-paga minħabba qagħda ta' kriżi ma jibbenefikawx, fil-każ ta' trasferiment ta' l-impriża, mill-garanziji stipulati fl-Artikoli 3 u 4 tad-Direttiva.
   F'dak li jirrigwarda l-Artikolu 47(6), dan jistipula li l-impjegati li ma jiġux ittrasferiti lill-akkwirent, lil min jikri jew lill-operatur il-ġdid għandhom dritt ta' prijorità fir-reklutaġġ li jsir minn dawn ta' l-aħħar matul perijodu ta' sena mit-trasferiment jew matul perijodu itwal stabbilit bi ftehim kollettivi. L-Artikolu 2112 tal-Kodiċi Ċivili ma japplikax fil-konfront ta' dawn l-impjegati, li jiġu rreklutati mill-akkwirent, minn min jikri jew mill-operatur il-ġdid wara t-trasferiment ta' l-impriża.
   Il-Gvern Taljan ma kkontestax l-analiżi tal-Kummissjoni li abbażi tagħha l-impjegati ta' impriża ammessa għall-iskema ta' fond ta' garanzija tal-paga għal qagħda ta' kriżi, ma jibbenefikawx, fil-każ ta' trasferiment ta' impriża, mill-garanziji stipulati fl-Artikoli 3 u 4 tad-Direttiva. Madankollu huwa sostna li f'din il-kawża japplika l-Artikolu 5(3) tad-Direttiva.
   Fir-rikors il-Kummissjoni rrelevat li tali dispożizzjoni tippermetti li, fil-każ ta' trasferiment ta' impriża fejn l-akkwirent ikun f'qagħda ta' kriżi ekonomika gravi, jinbidlu l-kundizzjonijiet ta' impjieg ta' l-impjegati sabiex jiġu ssalvagwardjati l-opportunitajiet ta' impjieg billi tiġi ggarantita s-soppravivenza ta' l-impriża, in-negozju jew parti mill-impriża jew min-negozju. Barra minn hekk, din id-dispożizzjoni tippermetti biss lill-Istat Membru li jagħti l-kunsens tiegħu lil min jagħmel it-trasferiment u lir-rappreżentanti ta' l-impjegati sabiex jiftehmu li jibdlu l-kundizzjonijiet ta' impjieg f'tali ċirkustanzi u mhux li jeskludi, kif jagħmel l-Artikolu 47(5) u (6) tal-Liġi Nru 428/90, l-applikazzjoni ta' l-Artikoli 3 u 4 tad-Direttiva.
   
      (1)  ĠU L 82, p. 16.